STÆRKE SAMMEN – DAGTILBUDOMRÅDET OG 0.-KLASSE

Stærke Sammen sætter fokus på børns rettigheder, styrker børnegruppens trivsel og fællesskab og giver børnene konkrete handlemuligheder i forbindelse med vold og overgreb – enten mod dem selv eller nogle, de kender.

Materialet er en tidlig indsats i forhold til at give børn kendskab til andres grænser og følelser. Det er første skridt til at sige fra, hvis børnene selv eller nogle, de kender, bliver udsat for vold og overgreb.

I Red Barnet udvikler vi vores materialer i tæt samarbejde med de børn og fagpersoner, som skal bruge materialerne. Det gør vi for at få flest mulige perspektiver på, og for at vi kan tilpasse det så meget som muligt til jeres hverdag i institutionerne og på skolerne.

Materialet er udviklet til dagtilbudsområdet og børnehaveklasse (3-6 år). Materialet er bygget op om en Stærke Sammen-uge, hvor I arbejder med materialet hver dag i 1,5-2 timer. Herefter anbefaler vi, at I arbejder med materialet minimum en gang pr. måned.

**Forberedelse**

Vi vil gerne klæde jer fagpersoner, der skal facilitere materialet, ordentligt på til at arbejde med det. Derfor har vi udarbejdet 4 korte film med forskellige vigtige temaer i forhold til materialet. Derudover anbefaler vi, at I bruger et par timer, inden I starter ugen, på at sætte jer ind i de enkelte øvelser og samle materiale, der skal bruges i løbet af Stærke Sammen-ugen. [Det kan I læse mere om her.](https://skole.redbarnet.dk/indsatser/staerke-sammen-dagtilbud/)

 **STÆRKE SAMMEN-ugen**

1. dag: Kropsøvelse (meditationsøvelse), Stærke Sammen-kasse + Talerør + sang med fagter

2. dag: Kropsøvelse + Hemmeligheder som oplevelseslæsning + sangen med fagter

3. dag: Kropsøvelse + Hemmeligheder + sangleg med fagter

4. Dag: Kropsøvelse + Hviskeleg + sangleg med fagter

5. Dag: Kropsøvelse + Hemmeligheder + sangleg med fagter.

**Hvordan**

Vi har lavet en kort og overskuelig beskrivelse af alle aktiviteterne. Materialet er afstemt med de forenede fælles mål. Hver gang I arbejder med Stærke Sammen, er der to faste elementer: en sang med fagter og en ’kom i kontakt med dig selv-øvelse’ (meditationsøvelse). Dette er gjort for at skabe struktur. Stærke Sammen-ugen er præget af genkendelighed, fx i form af meditationsøvelsen, sanglegen med fagter og brugen af bogen ”Hemmeligheder” (som bliver brugt med forskelligt formål alle dagene).

**Materialer**

Papkasse, maling, fjer/perler (hvad I har). Vi har taget udgangspunkt i ting, som man i forvejen kan finde på en skole eller institution, så der ikke skal rendes i alverdens butikker, inden ugen kan gennemføres. Dog skal der købes bogen ”Hemmeligheder” af Lisbeth Zornig Andersen og Freja Emilie Palsgaard Andersen forud for forløbet, og øvelserne skal printes.

**Andet**

STÆRKE SAMMEN er oprindeligt udviklet til mellemtrinnet. Ved interesse kan I [se materialet her](https://skole.redbarnet.dk/indsatser/staerke-sammen-mellemtrin/). Ud over versionen til dagtilbudsområdet har vi også udviklet en version [til indskolingen, som kan findes her](https://skole.redbarnet.dk/indsatser/staerke-sammen-indskoling/). Vi håber dermed at vi kan skabe bro og sammenhæng mellem dagtilbudsområdet og skole, og dermed give flere børn kendskab til deres rettigheder og handlemuligheder i svære situationer.

Rigtig god fornøjelse med materialet!

De bedste hilsner fra Red Barnet